Το **Bring Your Own Device (BYOD)** —ονομάζεται επίσης **bring your own technology** ( **BYOT** ), **bring your own phone** ( **BYOP** ) και **bring your own personal computer** ( **BYOPC** )— είναι μία πολιτική, η οποία επιτρέπει και πολλές φορές ενθαρρύνει τους εργαζόμενους μίας επιχείρησης να χρησιμοποιούν ιδιόκτητες συσκευές (έξυπνα τηλέφωνα, tablets, φορητούς υπολογιστές και άλλες πλατφόρμες) για διάφορους εταιρικούς σκοπούς. Σε αυτούς τους σκοπούς συμπεριλαμβάνονται η πρόσβαση σε εταιρικές εφαρμογές, όπως ηλεκτρονικό ταχυδρομείο και βάσεις δεδομένων, αλλά και η δημιουργία, αποθήκευση και διαχείριση εταιρικών δεδομένων.

Έρευνες έχουν δείξει ότι οι επιχειρήσεις δεν είναι σε θέση να εμποδίσουν τους υπαλλήλους να φέρουν προσωπικές συσκευές στο χώρο εργασίας. Παρουσιάζεται σαν μία ευκαιρία για αυτούς να αυξήσουν την παραγωγικότητά τους και όταν εκτελείται χρησιμοποιώντας τα κατάλληλα πρωτόκολλα ασφαλείας, είναι μια πολιτική που παρέχει έναν συνδυασμό ευελιξίας και ασφάλειας.

Το BYOD έχει παρουσιάσει τεράστιο αντίκτυπο στους οργανισμούς και έρευνες δείχνουν ότι σχεδόν το 80% όλων των οργανισμών υποστηρίζουν αυτή την πολιτική σήμερα, ενώ περίπου το 95% των εργαζομένων δηλώνουν ότι χρησιμοποιούν τουλάχιστον μία ιδιόκτητη συσκευή για εργασιακές λειτουργίες.

Ιστορία
-------

Η πολιτική BYOD υπήρξε σαν ιδέα από τις αρχές της δεκαετίας του 2000 αλλά τέθηκε σε εφαρμογή το 2009, χάρη στην Intel, όταν παρατήρησε μία αυξανόμενη τάση μεταξύ των εργαζομένων να φέρνουν ιδιόκτητα smartphone, tablet και φορητούς υπολογιστές στη δουλειά και να τα συνδέουν στο εταιρικό δίκτυο. Αντί να απορρίψουν την τάση, όπως προσπάθησαν αρχικά πολλοί οργανισμοί, οι ανώτεροι ηγέτες της Intel έσπευσαν να την ενστερνιστούν ως μέσο μείωσης του κόστους και βελτίωσης της παραγωγικότητας.

Παρ' όλα αυτά η πολιτική απέκτησε πραγματικά ισχύ και αναγνώριση στις αρχές του 2011 και με το πέρασμα του χρόνου άλλαξε τον τρόπο με τον οποίο οι εταιρείες παρείχαν πρόσβαση σε δίκτυα υπολογιστών. Παραδοσιακά, το τμήμα πληροφορικής θα κατασκεύαζε κλειστά δίκτυα στα οποία έχουν πρόσβαση μόνο οι υπολογιστές που κατείχε η εταιρεία. Ωστόσο, με τη εξέλιξη αυτή, οι εργαζόμενοι μπορούν ακόμη και σήμερα να συνδέσουν τα ιδιόκτητα smartphone, tablet και υπολογιστές με πιο διευρυμένα δίκτυα.

Μετά το 2012 παρουσιάστηκαν οι πρώτες πραγματικές ανησυχίες σχετικά με τη διαρροή δεδομένων και την ασφάλεια.

Πλεονεκτήματα
-------------

Σύμφωνα με μία μελέτη του Forbes, το 49% των εργαζομένων λένε ότι είναι πιο παραγωγικοί όταν χρησιμοποιούν τη δική τους συσκευή. Ενώ άλλες μελέτες έχουν δείξει ότι η παραγωγικότητα έχει αυξηθεί μέχρι και 16% σε μία εβδομάδα εργασίας 40 ωρών.

Οι εργαζόμενοι δηλώνουν πιο ευχαριστημένοι με τη δουλειά τους και πρόθυμοι να παραμείνουν στην εταιρεία ως αποτέλεσμα των ευέλικτων ρυθμίσεων εργασίας. Πολλοί πιστεύουν ότι το BYOD μπορεί να λειτουργήσει και ως μέσο για την προσέλκυση νέων προσλήψεων, υποδεικνύοντας μια έρευνα που δείχνει ότι το 44% των ατόμων που αναζητούν εργασία προτιμούν έναν οργανισμό που θα υποστηρίζει τη συσκευή τους.

Η εξελικτική πορεία πολλών οργανισμών δείχνει ότι οι εργαζόμενοι μπορούν να κάνουν τη δουλειά τους πιο γρήγορα και πιο αποτελεσματικά επειδή αισθάνονται πιο άνετα με τις δικές τους συσκευές. Μια πρόσφατη μελέτη από εταίρους της Cisco για τις πρακτικές BYOD διαπίστωσε ότι ο κλάδος της εκπαίδευσης έχει το υψηλότερο ποσοστό ατόμων που χρησιμοποιούν αυτή την πολιτική για εργασία, με το ποσοστό να αγγίζει το 95,25%.

Τέλος με την πολιτική BYOD η εταιρεία και συγκεκριμένα το τμήμα πληροφορικής εξοικονομεί χρήματα που θα σπαταλούσε για υλικό, λογισμικό, συντήρηση συσκευών ή αδειοδότηση, ενώ παράλληλα εξακολουθεί να εκμεταλλεύεται τις αναβαθμισμένες τεχνολογίες που ενσωματώνονται στο χώρο εργασίας.

Μειονεκτήματα
-------------

Αν και η δυνατότητα των εργαζομένων να δουλεύουν από οπουδήποτε και σε οποιαδήποτε συσκευή παρέχει πραγματικά πολλαπλά επιχειρηματικά οφέλη, ενέχει επίσης σημαντικούς κινδύνους.

Αρχικά, κάθε εταιρεία διατρέχει αυξημένο κίνδυνο παραβίασης δεδομένων ως αποτέλεσμα απώλειας ή κλοπής προσωπικών συσκευών. Σύμφωνα με έρευνα της IDG (International Data Group), περισσότεροι από τους μισούς από τους 1.600 ανώτερους υπευθύνους ασφάλειας πληροφορικής και τεχνολογίας ανέφεραν σοβαρές παραβιάσεις της χρήσης προσωπικών κινητών συσκευών. Για παράδειγμα, αν ένας εργαζόμενος χρησιμοποιεί ένα smartphone για πρόσβαση στο εταιρικό δίκτυο και στη συνέχεια χάσει αυτό το τηλέφωνο, χάνει παράλληλα και πολλά σημαντικά δεδομένα της εταιρείας.

Ακόμη, οι εργαζόμενοι αναμφίβολα χρησιμοποιούν τις συσκευές τους εκτός εικοσιτετράωρου. Ως εκ τούτου, είναι πιθανό να έχουν πρόσβαση σε μη ασφαλείς συνδέσεις Wi-Fi σε καταστήματα, αεροδρόμια, καφετέριες και, πιθανώς, στα σπίτια τους. Τα μη ασφαλή δίκτυα μπορούν να διευκολύνουν τους χάκερ να έχουν πρόσβαση στα δεδομένα της εταιρείας. Ενώ παράλληλα ενδέχεται να μην έχουν εγκατεστημένο το κατάλληλο λογισμικό προστασίας από ιούς ή τείχος προστασίας στις συσκευές τους.

Μια μελέτη του 2018 διαπίστωσε ότι το 89% των οργανισμών με πολιτική BYOD παρέχουν μια πλήρη ή μερική επιδότηση για την αποζημίωση των εργαζομένων για τα έξοδα κινητής τηλεφωνίας τους. Κατά μέσο όρο, αυτοί οι οργανισμοί πλήρωναν στους υπαλλήλους 36 $ το μήνα ως υποτροφία BYOD.

Επομένως, εάν το τμήμα πληροφορικής αποφασίσει ότι θα προσφέρει υποστήριξη σε προσωπικές συσκευές, αυτό θα μπορούσε να προκαλέσει αύξηση του κόστους.

Πολιτική BYOD
-------------

Πρέπει να δημιουργηθεί μια πολιτική BYOD με βάση τις απαιτήσεις της εταιρείας. Το BYOD μπορεί να είναι επικίνδυνο για οργανισμούς, καθώς οι κινητές συσκευές ενδέχεται να φέρουν κακόβουλο λογισμικό. Εάν μια μολυσμένη συσκευή συνδεθεί στο εταιρικό δίκτυο, ενδέχεται να προκύψουν παραβιάσεις δεδομένων. Εάν μια κινητή συσκευή έχει πρόσβαση σε επιχειρηματικά συστήματα υπολογιστών, ο διαχειριστής IT της εταιρείας θα πρέπει να έχει τον έλεγχό της. Μια πολιτική BYOD βοηθά στην εξάλειψη του κινδύνου ύπαρξης κακόβουλου λογισμικού στο δίκτυο, καθώς η ομάδα διαχείρισης μπορεί να παρακολουθεί όλα τα περιεχόμενα της συσκευής και να διαγράφει δεδομένα εάν καταγραφεί οποιοδήποτε ύποπτο συμβάν. Οι πολιτικές του BYOD ενδέχεται να προσδιορίζουν ότι η εταιρεία είναι υπεύθυνη για οποιεσδήποτε συσκευές είναι συνδεδεμένες σε ένα εταιρικό δίκτυο.

Παραπομπές
----------

1. ↑  «Η χρήση έξυπνων συσκευών στο χώρο εργασίας» (PDF).
2. ↑  «Surge in BYOD sees 7/10 employees using their own devices». *IT PRO* (στα Αγγλικά). Ανακτήθηκε στις 19 Δεκεμβρίου 2022.
3. ↑  «What is BYOD? Bring Your Own Device Meaning and Policies». *Fortinet* (στα Αγγλικά). Ανακτήθηκε στις 19 Δεκεμβρίου 2022.
4. ↑  «What is Bring Your Own Device?».
5. ↑  AppsAnywhere. «BYOD trends of the past and future». *AppsAnywhere* (στα Αγγλικά). Ανακτήθηκε στις 19 Δεκεμβρίου 2022.
6. ↑  Minutes, Information Security Media Group 90. «Mobile: Learn from Intel's CISO on Securing Employee-Owned Devices». *www.govinfosecurity.com* (στα Αγγλικά). Ανακτήθηκε στις 19 Δεκεμβρίου 2022.
7. 1 2 3 4  Vecchio, Lyle Del (15 Ιουλίου 2021). «What is Bring Your Own Device (BYOD)?». *PLANERGY Software* (στα Αγγλικά). Ανακτήθηκε στις 19 Δεκεμβρίου 2022.
8. ↑  Twilley, Richard. «CenturyLink BrandVoice: With BYOD, Employee Productivity Surges». *Forbes* (στα Αγγλικά). Ανακτήθηκε στις 19 Δεκεμβρίου 2022.
9. ↑  «Content tagged with SMB - Latest». *InformationWeek* (στα Αγγλικά). Ανακτήθηκε στις 19 Δεκεμβρίου 2022.
10. ↑  «Resource Center: Cisco Partner BYOD Insights - Cisco Marketing». *web.archive.org*. 3 Δεκεμβρίου 2013. Αρχειοθετήθηκε από το πρωτότυπο στις 3 Δεκεμβρίου 2013. Ανακτήθηκε στις 19 Δεκεμβρίου 2022. CS1 maint: Unfit url (link)
11. ↑  «Threat, Violation and Consumerization Impact» (PDF).
12. ↑  «4 Steps to Securing Mobile Devices and Apps in the Workplace». *eSecurityPlanet* (στα Αγγλικά). 9 Απριλίου 2012. Ανακτήθηκε στις 19 Δεκεμβρίου 2022.
13. ↑  Business, Samsung for (16 Μαΐου 2022). «How Much Should You Compensate BYOD Employees for Mobile Expenses?». *Samsung Business Insights* (στα Αγγλικά). Ανακτήθηκε στις 19 Δεκεμβρίου 2022.
14. ↑  «How To Write A BYOD Policy. IA - JanFeb - 2013.62-65 | PDF | Digital Technology | Computing». *Scribd* (στα Αγγλικά). Ανακτήθηκε στις 19 Δεκεμβρίου 2022.
15. ↑  «As Mobile Devices Catch On with Businesses, Data Breach Risks Grow». *PropertyCasualty360* (στα Αγγλικά). Ανακτήθηκε στις 19 Δεκεμβρίου 2022.

Εξωτερικοί σύνδεσμοι
--------------------

* Πολυμέσα σχετικά με το θέμα  Bring your own device στο Wikimedia Commons